הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 41, 2016-03-21 15:50

אלי כהן: אני מתכבד לפתוח את ישיבת הוועדה המיוחדת לדיון בהצעת חוק הרשות הממשלתית להתחדשות עירונית.

אלי כהן: על סדר היום ישיבה בעניין הרביזיה.

אלי כהן: אני רוצה לעדכן שבפגישה שנערכה עם שר האוצר הוצגו לו ההסכמות בין חברי הכנסת בין הקואליציה לאופוזיציה.

אלי כהן: ראש רשות המסים משה אשר העלה שם את שני הנוסחים שיש לו.

אלי כהן: השר אמר שהוא לא מאשר לו את ההסתייגויות שלו, ולכן ההסכמות שלנו כפי שצוינו הן בתוקף.

חיים ילין: אנחנו נצביע, אבל הבקשה היא שנצביע נגד עצמנו, נגד הרביזיה - -

איתן ברושי: למה אי אפשר לרשום את הרביזיה?

חיים ילין: אתה לא יכול לעשות את זה.

דוד ביטן: לטובת החוק, לא למשוך.

חיים ילין: אבל התנאי הוא שיהיה רשום בפרוטוקול שהשר, כמו שאמרת, לא רק מילתו, אלא שחור על גבי לבן – כל תזוזה של השר נוגדת את - - -

אלי כהן: אני אומר בצורה מפורשת – חזרתי לפני חמש דקות מדיון עם השר, ושם נאמר כך.

אביגדור יצחקי: ראש רשות המסים הביא פתק ליושב-ראש הוועדה, ואמר גם לפרוטוקול – אין לי אישור מהשר, אבל אני מבקש לכתוב ששתי ההסתייגויות מותנות בחתימת השר.

אביגדור יצחקי: היינו בישיבה אצל השר, והוא הודיע שהוא לא חותם.

אורלי לוי אבקסיס: הבנו.

אורלי לוי אבקסיס: אני רוצה לומר כמה דברים לפרוטוקול.

אורלי לוי אבקסיס: ראשית, כל עניין הנושא החדש שהיה אצל חבר הכנסת דוד ביטן שביקש מאתנו להגיע לסיכומים - -

אלי כהן: והגענו.

אורלי לוי אבקסיס: - - שללא זה אי אפשר היה להתקדם עם החוק.

אורלי לוי אבקסיס: הוא היה עוצר את זה אצלו בוועדה.

אורלי לוי אבקסיס: יש פה יוקרה גם שלך, אדוני יושב-ראש ועדת הרפורמות - -

אלי כהן: אני שמח ששר האוצר אישר אותה.

אורלי לוי אבקסיס: - - ויש פה יוקרה גם של יושב-ראש ועדת הכנסת וגם של חברי כנסת שכאשר הם מגיעים לסיכומים עם פקידים שמייצגים את הממשלה, שמייצגים את המשרדים הרלוונטיים – תאמינו לי, אני לא רציתי להגיע לסיכומים האלה.

אורלי לוי אבקסיס: אבל מפאת הכבוד שלי ליושב-ראש הוועדה ולחלק מחברי הכנסת אצלנו שאמרו, אנחנו יכולים לחיות עם 20% - אני ביקשתי ודרשתי שתישאר לי האופציה להעלות גם 10% - -

אלי כהן: מקובל.

אורלי לוי אבקסיס: - - אבל בשמם קיבלתי את הפשרה.

אורלי לוי אבקסיס: באתי לחבר הכנסת דוד ביטן, ואמרתי לו, אנחנו נבטל את הנושא החדש מאחר שיש פה איזושהי פשרה.

אורלי לוי אבקסיס: בשל כך דוד ביטן ביטל את החסם לקידום החוק.

אורלי לוי אבקסיס: לא ייתכן שאחרי שאנחנו מעבירים את החוק – ואתה יודע כמה עלה לי בבריאות לשתוק.

אורלי לוי אבקסיס: בחלק גדול הייתי צריכה גם לאכול כדי לשמור על הפה שלי סגור כי יש לי הסתייגויות מהחוק הזה.

אלי כהן: אנחנו צריכים לסגור את הישיבה.

אלי כהן: יש לך בדיוק עוד דקה.

אורלי לוי אבקסיס: - - אבל ברגע שבו סיימנו את ההצבעה – באותה דקה הוא עלה בחוסר תום לב משווע ובזלזול ביושבי-הראש ובחברי הכנסת.

אורלי לוי אבקסיס: אם הם ירצו להגיש עוד הסתייגויות נעלה את הדיון לגמרי - - -

אלי כהן: תודה.

אלי כהן: משפט, אדוני.

אלי כהן: חבר הכנסת מקלב, בבקשה.

אורי מקלב: אדוני היושב-ראש, אני לא חושב שהיה פעם מישהו שהגיש רביזיה על הצבעה שהוא הסכים לה, ושכולם הסכימו לה, והוא היה צריך להגיש רביזיה, והוא מבקש עכשיו לבטל.

אורי מקלב: לא היה דבר כזה.

אורי מקלב: זאת מחאה גדולה מאוד בעניין הזה.

אורי מקלב: צריך לדעת שעל החוק הזה היו חילוקי דעות גם של קואליציה וגם של אופוזיציה.

אורי מקלב: אתה בחוכמתך הובלת את זה מתחילת הדיונים.

אורי מקלב: בכל דיון אמרת שאתה הולך להסכמות בעניין, וגילית גמישות יתרה.

אורי מקלב: כמו כן הובלת את ההצבעה.

אורי מקלב: אמרת שיש כמה הסתייגויות שנשארו פתוחות, אני מקבל את ההסתייגויות, ממילא אל תגישו את זה, וכולנו הצבענו בהסתייגויות.

אורי מקלב: אין דבר כזה – איך אפשר להגיד שהשר לא מסכים לפני ההצבעה.

אורי מקלב: הוא אומר, אתם הולכים להצביע על מה שאני לא מסכים – אני אעלה את זה לוועדה - -

<קריאות: נכון.

אלי כהן: אתה צודק.

אלי כהן: יש לי עוד דקה וחצי, ואני חייב להצביע.

אורלי לוי אבקסיס: רק שיאמר בקולו לפרוטוקול שהוא לא מתכוון להגיש שום הסתייגויות בשם המשרד.

אלי כהן: הוא לא מגיש.

אלי כהן: מי שיכול להגיש זה השר.

אורלי לוי אבקסיס: שיאמר.

אלי כהן: חבר הכנסת מקלב, תודה.

אלי כהן: אני חייב להצביע, ברשותך.

אורי מקלב: יש לי חמש דקות.

אורי מקלב: אני עושה את זה - - -

אלי כהן: לא, לא, יש לי עוד דקה להצביע.

אורלי לוי אבקסיס: השאלה אם אנחנו רוצים להצביע - - - זאת שאלה.

אורי מקלב: אדוני, אני מסיים בזה.

אורי מקלב: אנחנו מאוד מעריכים את המקצועיות שלך, אבל הרגשנו שעשו עלינו תרגיל חקירתי - -

אלי כהן: תודה.

אורי מקלב: אני חושב שזה שווה התנצלות שלך.

אלי כהן: תודה רבה, חבר הכנסת מקלב.

אלי כהן: אני עובר להצבעה.

אלי כהן: מי בעד הרביזיה?

אלי כהן: מי נגד?

אלי כהן: בעד הרביזיה – מיעוט

אלי כהן: נמנעים – אין

אלי כהן: הרביזיה נדחתה.

אלי כהן: תודה רבה.

אורלי לוי אבקסיס: מתי תגיע ההתנצלות על מה שעשו לחברי הכנסת וליושבי-הראש?

אלי כהן: אני חושב שהשר חידד את הסיכומים.

אלי כהן: תודה רבה לכולם.